Insellmilkom. Ilbieraħ filgħaxija, u kmieni dalgħodu, iltaqgħu għandi informalment il-Prim Ministru Tsipras, il-Kanċilliera Merkel, il-President Hollande, il-President Juncker u l-President Draghi. Kien preżenti wkoll il-President Dijsselbloem. Il-laqgħa ntalbet mill-Prim Ministru Tsipras biex niddiskutu l-qagħda attwali fil-Greċja. Dalgħodu għarraft lill-Kunsill Ewropew bir-riżultat tal-laqgħa. Ma kinitx laqgħa biex jittieħdu deċiżjonijiet, imma biex nifhmu r-realtà tas-sitwazzjoni. U biex nevitaw nuqqasijiet ta' ftehim fl-ogħla livell politiku. Kellna skambju kostruttiv u onesta dwar it-triq 'il quddiem. Kif għamilniha ċara fid-dikjarazzjoni konġunta tal-bieraħ filgħaxija, l-impenn sħiħ tagħna hu mal-qbil tal-Grupp tal-Euro tal-20 ta' Frar. U qbilna, fi spirtu ta' fiduċja reċiproka, li nħaffu l-ħidma u nikkonkluduha malajr kemm jista' jkun. Nemmen li kienet laqgħa importanti, fejn irnexxielna nerġgħu noħolqu l-fiduċja. Issa jmiss lilna lkoll, inkluż naturalment il-Greċja, li nwettqu dan bil-fatti. Dalgħodu kellna diskussjoni dwar l-ekonomija Ewropea bil-parteċipazzjoni tal-President tal-BĊE Mario Draghi. Huwa ċar li l-perspettiva ekonomika tal-Ewropa qed titjieb. Il-mexxejja approvaw il-pilastri ewlenin tal-Istħarriġ Annwali dwar it-Tkabbir: l-investiment, ir-riformi strutturali u r-responsabbiltà fiskali. Innotajna li l-ħidma għall-Fond Ewropew għal Investimenti Strateġiċi sejra tajjeb. Dwar it-TTIP, kellna skambju siewi u enfasizzajna li l-Unjoni Ewropea u l-Istati Uniti għandhom jagħmlu kull sforz biex jintlaħaq ftehim sa tmiem l-2015. Il-ġrajjiet fin-Nofsinhar tal-Mediterran huma perikolużi għall-Ewropa. Ikkundannajna l-attakk terroristiku faħxi f'Tuneż din il-ġimgħa u qbilna li nżidu l-kooperazzjoni mat-Tuneżija biex niġġieldu t-theddida tat-terroriżmu, insaħħu d-demokrazija promettenti f'dak il-pajjiż u ngħinuh fl-iżvilupp ekonomiku u soċjali tiegħu. Nibqgħu impenjati favur it-tranżizzjoni fil-Libja u l-ħidma tar-Rappreżentant Speċjali tan-NU, Bernardino Leon. Jinħtieġ waqfien mill-ġlied minnufih u mingħajr kundizzjoni, u ftehim malajr għal Gvern ta' Għaqda Nazzjonali. Meta jintlaħaq ftehim, l-Unjoni Ewropea tinsab lesta, flimkien ma' sħab internazzjonali u reġjonali oħra, sabiex tappoġġa l-implimentazzjoni tiegħu. Ninsab konvint li huwa essenzjali li nkomplu t-taħditiet dwar x'nistgħu nagħmlu aktar, flimkien mal-ġirien tagħna fin-Nofsinhar, biex nistabbilizzaw ir-reġjun kollu. Qabel it-tmiem ta' Marzu se nżur it-Tuneżija, Malta u l-Italja. Stedint miegħi lir-Rappreżentant Għoli Federica Mogherini. Ara l-paġna tal-laqgħa